text: Politiet sigter tre for indbrud i Lindknud
  17 januar 2012 kl. 08.20
  En døgninstitution ved Brørup mistede værdier for 90.000 kroner under et indbrud. Nu er én af gerningsmændene blevet afsløret, efter han forsøgte at sælge nogle af tyvekosterne. Tre er sigtede i sagen.
  Politiet frigav i går nogle overvågningsbilleder fra Københavns Hovedbanegård, hvor man kunne se en ung mand forsøge at omsætte stjålne togkort fra institutionen i Lindknud til kontanter. Nu er han sigtet af politiet som én af tre mistænkte i sagen.
  Under indbruddet blev der udover en del togkort stjålet bærebare PC'er, fladskærms-tv, spillekonsoller og dankort. Værdierne løber op i omkring 90.000 kroner, og derudover er det stjålne dankort blevet misbrugt i flere hæveautomater i Vejle.
  Manden fra overvågningsbillederne er fra København og er stadig på fri fod, men politiet ved, hvem han er. 
  De andre sigtede i sagen er to mænd fra Vejle, fortæller Jan Lambertsen fra lokalpolitiet i Vejen til TV SYD.
  